Vrystaatse leeuboer sal nie vervolg word – staatPieter Swart (Foto: Facebook) Pieter Swart, die leeuboer wat verlede jaar op sy plaas naby Kroonstad in die Vrystaat aangeval en drie vermeende aanvallers uit beweerde selfverdediging doodgeskiet het, sal nie vervolg word nie. Só het die staat Woensdag gesê nadat bevind is dat daar “geen vooruitsigte op suksesvolle vervolging bestaan nie”. Swart is in Februarie verlede jaar in hegtenis geneem op drie aanklagte van moord nadat ŉ voorlopige ondersoek deur die polisie op ŉ ander weergawe van die aanval gedui het as wat dié boer aanvanklik gegee het. Hy is eindelik uit aanhouding vrygelaat omdat daar nie ŉ prima facie-saak teen hom was nie. FC Schilling, Swart se regsverteenwoordiger, het destyds aan Maroela Media gesê dat Swart steeds vorentoe vervolg kan word, sou die polisie se ondersoek na die voorval enige konkrete bewyse na vore bring. Schilling het egter bevestig dat die staat nou finaal besluit het om enige toekomstige vervolging van Swart te laat vaar. “Daar is geen vooruitsigte op ŉ suksesvolle vervolging nie omdat al die beskikbare bewyse daarop dui dat die beskuldigde uit selfverdediging opgetree het,” het die staat gesê. Schilling het vroeër gesê dat Swart getraumatiseer is ná die gebeure en dat hy geadviseer is om berading te oorweeg. “Dit was nie ŉ aangename ervaring nie.” Drie ander verdagtes, wat glo by die aanval betrokke was, is ook destyds op aanklagte van sameswering om ŉ misdaad te pleeg in hegtenis geneem. Een van dié verdagtes het toe bekentenis afgelê waarin hy glo bevestig het dat die verdagtes op Swart se plaas was met die doel om hom te beroof. Dié bekentenis het Swart se weergawe van gebeure bevestig. Slegs Lehlohonolo Modisadife (22) word in die stadium vir die plaasaanval aangekla. Die saak teen sy twee medebeskuldigdes is weens ŉ gebrek aan bewyse teruggetrek.